text: Husejer: Er mit hus eksploderet? 
  19 april 2011 kl. 13.27
  Mystikken breder sig i sagen om huset i Bylderup-Bov ved Tinglev i Sønderjylland, der sprang i luften i nat.
  Politiet oplyser, at de ikke med sikkerhed ved, hvem der ejer huset. Men ifølge BBR-oplysningerne ejes det af Mohsen Abdolrahmani fra Haderslev.
  Og det bekræfter han, da DR Syd ringer til ham:
  - Ja, det er mig, der ejer det. Vil du leje det?
  
  Forbavset ejer 
  DR Syd: - Nej, det er eksploderet. Det er derfor, ringer jeg til dig.
  Mohsen Abdolrahni har intet hørt om eksplosionen. Han haft lejet sit hus ud, og han forstår ikke, at politiet ikke har ringet til ham.
  
  Politiet burde vide det
   - Jeg ringede selv til politiet i sidste uge, fordi jeg har haft problemer med lejerne. Der var to betjente ude for at se på nogle vandskader, som opstod, fordi lejerne havde stjålet min opvaskemaskine. Derfor burde politiet vide, at det er mig, der ejer huset, siger en rystet Mohsen Abdolrahni til DR Syd. Det er endnu uvist hvad der forårsagede eksplosionen i nat.
  